KOMISIJOS ĮGYVENDINIMO REGLAMENTAS (ES) 2020/1276

2020 m. rugsėjo 11 d.

kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepratęsiamas veikliosios medžiagos bromoksinilo patvirtinimo galiojimas ir iš dalies keičiamas Komisijos įgyvendinimo reglamento (ES) Nr. 540/2011 priedas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 20 straipsnio 1 dalį ir 78 straipsnio 2 dalį,

kadangi:

(1) pagal Komisijos direktyvą 2004/58/EB (2) bromoksinilas buvo įtrauktas į Tarybos direktyvos 91/414/EEB (3) I priedą kaip veiklioji medžiaga;

(2) į Direktyvos 91/414/EEB I priedą įtrauktos veikliosios medžiagos laikomos patvirtintomis pagal Reglamentą (EB) Nr. 1107/2009 ir yra išvardytos Komisijos įgyvendinimo reglamento (ES) Nr. 540/2011 (4) priedo A dalyje;

(3) Įgyvendinimo reglamento (ES) Nr. 540/2011 priedo A dalyje nustatyta, kad veikliosios medžiagos bromoksinilo patvirtinimas nustoja galioti 2021 m. liepos 31 d.;

(4) paraiška dėl veikliosios medžiagos bromoksinilo patvirtinimo galiojimo pratęsimo buvo pateikta pagal Komisijos įgyvendinimo reglamento (ES) Nr. 844/2012 (5) 1 straipsnį per tame straipsnyje nustatytą laikotarpį;

(5) pareiškėjas pateikė papildomus dokumentų rinkinius, kurių reikalaujama pagal Įgyvendinimo reglamento (ES) Nr. 844/2012 6 straipsnį. Valstybė narė ataskaitos rengėja nustatė, kad paraiška yra išsami;

(6) valstybė narė ataskaitos rengėja, konsultuodamasi su antrąja tą pačią ataskaitą rengiančia valstybe nare, parengė patvirtinimo galiojimo pratęsimo vertinimo ataskaitą ir 2016 m. kovo 21 d. pateikė ją Europos maisto saugos tarnybai (toliau – Tarnyba) ir Komisijai;

(7) Tarnyba viešai paskelbė papildomo dokumentų rinkinio santrauką. Tarnyba patvirtinimo galiojimo pratęsimo vertinimo ataskaitą taip pat išplatino pareiškėjui ir valstybėms narėms, kad jie pateiktų pastabų, ir pradėjo viešas konsultacijas dėl šio vertinimo. Tarnyba gautas pastabas persiuntė Komisijai;

(8) 2017 m. balandžio 10 d. Tarnyba pateikė Komisijai išvadas (6), ar galima manyti, kad bromoksinilas atitinka patvirtinimo kriterijus, nustatytus Reglamento (EB) Nr. 1107/2009 4 straipsnyje;

(9) Tarnybos išvadoje nurodyta, kad atliekant tarpusavio vertinimą valstybių narių ir Tarnybos ekspertai pasiūlė, kad bromoksinilas, kuris šiuo metu suderintai klasifikuojamas ir ženklinamas pagal Reglamentą (EB) Nr. 1272/2008 (7) kaip 2 kategorijos toksiška reprodukcijai medžiaga, turėtų būti klasifikuojamas kaip 1B kategorijos toksiška reprodukcijai medžiaga remiantis tame reglamente nustatytais kriterijais. Todėl Komisija paprašė Tarnybos ištirti, ar galima įrodyti, kad poveikis yra nereikšmingas pagal Reglamento (EB) Nr. 1107/2009 II priedo 3.6.4 punktą. 2018 m. lapkričio 8 d. Tarnyba pranešė Komisijai savo išvadą (8), kad vertinant tipiškas naudojimo paskirtis bromoksinilo ne per maistą daromo poveikio negalima laikyti nereikšmingu. Toje išvadoje Tarnyba nustatė, kad naudojant bromoksinilą pagal tipiškas naudojimo paskirtis, net atsižvelgiant į taikomas rizikos mažinimo priemones, kyla rizika gyventojams vaikams;

(10) 2017 m. išvadoje Tarnyba taip pat nustatė, kad bromoksinilo per maistą daromas poveikis kelia didelę riziką laukiniams žinduoliams. Be to, Tarnyba padarė išvadą, kad nebuvo galima užbaigti gyvūninių produktų rizikos vartotojams vertinimo ir rizikos vandens organizmams vertinimo;

(11) savo mokslinėje ataskaitoje (9) Tarnyba padarė išvadą, kad nors gali būti nepakankamai cheminių alternatyvų tam tikroms bromoksinilo naudojimo paskirtims ir tam tikrose valstybėse narėse, yra daug įvairių prevencinių ir gydomųjų necheminių metodų ir dažnai galima naudoti cheminių ir necheminių metodų derinį. Atsižvelgiant į pirmiau nurodytus susirūpinimą keliančius aspektus, visų pirma riziką gyventojams vaikams, ir į tai, kad yra alternatyvų, kurios leistų taikyti integruotosios kenkėjų kontrolės principus, kaip nustatyta Reglamento (EB) Nr. 1107/2009 55 straipsnyje, Reglamento (EB) Nr. 1107/2009 4 straipsnio 7 dalyje nustatytos nukrypti leidžiančios nuostatos taikymo sąlygos nėra įvykdytos;

(12) Komisija paprašė pareiškėjo pateikti pastabų dėl Tarnybos išvadų. Be to, remdamasi Įgyvendinimo reglamento (ES) Nr. 844/2012 14 straipsnio 1 dalies trečia pastraipa, Komisija paragino pareiškėją pateikti pastabų dėl patvirtinimo galiojimo pratęsimo ataskaitos projekto. Pareiškėjas pateikė savo pastabas ir jos buvo atidžiai išnagrinėtos;

(13) vis dėlto, nepaisant pareiškėjo argumentų, su veikliąja medžiaga susijusių problemų pašalinti nepavyko;

(14) dėl šių priežasčių nebuvo nustatyta, kad yra laikomasi Reglamento (EB) Nr. 1107/2009 4 straipsnyje nustatytų patvirtinimo kriterijų, kai bent vienas augalų apsaugos produktas naudojamas pagal vieną ar kelias tipiškas paskirtis. Todėl, remiantis to reglamento 20 straipsnio 1 dalies b punktu, tikslinga nepratęsti veikliosios medžiagos bromoksinilo patvirtinimo galiojimo;

(15) todėl Įgyvendinimo reglamentas (ES) Nr. 540/2011 turėtų būti atitinkamai iš dalies pakeistas;

(16) valstybėms narėms turėtų būti skirta pakankamai laiko augalų apsaugos produktų, kurių sudėtyje yra bromoksinilo, registracijai panaikinti;

(17) tais atvejais, kai valstybės narės augalų apsaugos produktams, kurių sudėtyje yra bromoksinilo, pagal Reglamento (EB) Nr. 1107/2009 46 straipsnį nustato kokį nors lengvatinį laikotarpį, šis laikotarpis neturėtų būti ilgesnis nei 12 mėnesių nuo šio reglamento įsigaliojimo dienos;

(18) Komisijos įgyvendinimo reglamentu (ES) 2020/869 (10) bromoksinilo patvirtinimo galiojimas pratęstas iki 2021 m. liepos 31 d., kad šios medžiagos patvirtinimo galiojimo pratęsimo procedūra būtų užbaigta iki pasibaigiant medžiagos patvirtinimo galiojimui. Tačiau atsižvelgiant į tai, kad sprendimas dėl patvirtinimo galiojimo nepratęsimo bus priimtas prieš pasibaigiant pratęstam patvirtinimo galiojimo terminui, šis reglamentas turėtų būti taikomas kuo greičiau;

(19) šiuo reglamentu nepanaikinama galimybė pagal Reglamento (EB) Nr. 1107/2009 7 straipsnį pateikti dar vieną paraišką dėl bromoksinilo patvirtinimo;

(20) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Veikliosios medžiagos patvirtinimo galiojimo nepratęsimas Veikliosios medžiagos bromoksinilo patvirtinimo galiojimas nepratęsiamas.

2 straipsnis Įgyvendinimo reglamento (ES) Nr. 540/2011 pakeitimas Iš Įgyvendinimo reglamento (ES) Nr. 540/2011 priedo A dalies išbraukiama 85 eilutė (bromoksinilas).

3 straipsnis Pereinamojo laikotarpio priemonės Valstybės narės panaikina augalų apsaugos produktų, kurių sudėtyje yra veikliosios medžiagos bromoksinilo, registraciją ne vėliau kaip 2021 m. kovo 14 d.

4 straipsnis Lengvatinis laikotarpis Pagal Reglamento (EB) Nr. 1107/2009 46 straipsnį valstybių narių nustatomas lengvatinis laikotarpis baigiasi 2021 m. rugsėjo 14 d.

5 straipsnis Įsigaliojimas Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2020 m. rugsėjo 11 d. Komisijos vardu Pirmininkė Ursula VON DER LEYEN

(1) OL L 309, 2009 11 24, p. 1.

(2) 2004 m. balandžio 23 d. Komisijos direktyva 2004/58/EB, iš dalies keičianti Tarybos direktyvą 91/414/EEB, į veikliųjų medžiagų sąrašą įtraukiant α-cipermetriną, benalaksilą, bromoksinilą, desmedifamą, joksinilą ir fenmedifamą (OL L 120, 2004 4 24, p. 26).

(3) 1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

(4) 2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

(5) 2012 m. rugsėjo 18 d. Komisijos įgyvendinimo reglamentas (ES) Nr. 844/2012, kuriuo nustatomos veikliųjų medžiagų patvirtinimo pratęsimo procedūros įgyvendinimo nuostatos, kaip numatyta Europos Parlamento ir Tarybos reglamente (EB) Nr. 1107/2009 dėl augalų apsaugos produktų pateikimo į rinką (OL L 252, 2012 9 19, p. 26).

(6) EFSA (Europos maisto saugos tarnyba), 2017 m. Conclusion on the peer review of the pesticide risk assessment of the active substance bromoxynil (variant evaluated bromoxynil octanoate). EFSA Journal 2017;15(6):4790, 24 p. https://doi.org/10.2903/j.efsa.2017.4790.

(7) 2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).

(8) EFSA (Europos maisto saugos tarnyba), 2018 m. Conclusion on the peer review of the pesticide risk assessment for the active substance bromoxynil in light of negligible exposure data submitted. EFSA Journal 2018;16(12):5490, 15 p. https://doi.org/10.2903/j.efsa.2018.5490.

(9) EFSA (Europos maisto saugos tarnyba), 2018 m. Scientiﬁc report on evaluation of data concerning the necessity of bromoxynil as herbicide to control a serious danger to plant health which cannot be contained by other available means, including non-chemical methods. EFSA Journal 2018;16(8):5391, 80 p. https://doi.org/10.2903/j.efsa.2018.5391.

(10) 2020 m. birželio 24 d. Komisijos įgyvendinimo reglamentas (ES) 2020/869, kuriuo dėl veikliųjų medžiagų beflubutamido, benalaksilo, bentiavalikarbo, bifenazato, boskalido, bromoksinilo, kaptano, ciazofamido, dimetomorfo, etefono, etoksazolio, famoksadono, fenamifoso, flumioksazino, fluoksastrobino, folpeto, formetanato, metribuzino, milbemektino, Paecilomyces lilacinus (padermė 251), fenmedifamo, fosmeto, metilpirimifoso, propamokarbo, protiokonazolo ir s-metolachloro patvirtinimo galiojimo pratęsimo iš dalies keičiamas Įgyvendinimo reglamentas (ES) Nr. 540/2011 (OL L 201, 2020 6 25, p. 7).